b"\n_START_ARTICLE_\nAxis mundi\n_START_PARAGRAPH_\nAxis mundi \xc3\xa9s l'expressi\xc3\xb3 que designa el centre del m\xc3\xb3n en la concepci\xc3\xb3 de la mitologia, usualment representat per un element natural destacable. Aquest lloc \xc3\xa9s sagrat i de contingut altament simb\xc3\xb2lic. En aquest, un element vertical exerceix de connexi\xc3\xb3 entre la terra i el cel (una derivaci\xc3\xb3 posterior d'aquesta idea d'uni\xc3\xb3 es troba en els campanars i minarets).\n_START_SECTION_\nTipus\n_START_PARAGRAPH_\nL'axis mundi pot ser un punt sagrat on s'ha constru\xc3\xaft un temple per venerar-lo, com passa amb La Meca (amb l'obligaci\xc3\xb3 de pelegrinar-hi per als musulmans) o el mont del Temple._NEWLINE_Tamb\xc3\xa9 pot ser un arbre, com l'Yggdrasil n\xc3\xb2rdic, l'arbre de la vida oriental o el del B\xc3\xa9 i del Mal en la B\xc3\xadblia. Les arrels estan sota terra i les fulles s'eleven cap al cel, refor\xc3\xa7ant el paral\xc2\xb7lelisme amb l'eix vertical d'uni\xc3\xb3. L'arbre de Nadal, font de regals i veneraci\xc3\xb3 amb ornaments, \xc3\xa9s una resta d'aquests mites primitius._NEWLINE_En la cultura xinesa pren la forma de pilars que uneixen Terra i Cel._NEWLINE_En moltes cultures apareix una muntanya sagrada, com el mont Fuji japon\xc3\xa8s, el Kunlun xin\xc3\xa8s o les Black Hills per als sioux. Sovint, als seus cims viuen els d\xc3\xa9us, com a l'Olimp grec. La pir\xc3\xa0mide \xc3\xa9s la construcci\xc3\xb3 artificial que imita aquesta muntanya o nexe, i com a tal apareix en els pobles maia i egipci. El t\xc3\xb2tem indi tamb\xc3\xa9 hereta aquesta verticalitat ritual._NEWLINE_L'arquitectura moderna sovint ha intentat crear nous s\xc3\xadmbols que actu\xc3\xafn com a centres de la comunitat, amb edificis singulars que destaquen de la resta, com els gratacels (que tamb\xc3\xa9 pugen cap al cel)."